﻿

На основу члана 26. став 8. и члана 29. став 3. Закона о пољопривреди и руралном развоју („Службени гласник РС”, бр. 41/09, 10/13 – др. закон, 101/16, 67/21 – др. закон и 114/21),

Министар пољопривреде, шумарства и водопривреде доноси

**ПРАВИЛНИК**

**о измени и допуни Правилника о упису у Регистар пољопривредних газдинстава и обнови регистрације, као и о условима за пасиван статус пољопривредног газдинства**

Члан 1.

У Правилнику о упису у Регистар пољопривредних газдинстава и обнови регистрације, као и о условима за пасиван статус пољопривредног газдинства („Службени гласник РСˮ, бр. 17/13, 102/15, 6/16, 46/17, 44/18 – др. закон, 102/18 и 6/19), у члану 15. став 4. речи: „без разматрањаˮ замењују се речју: „решењемˮ .

После става 4. додаје се став 5, који гласи:

„Пољопривредно газдинство дужника по основу субвенционисаног кредита који банци поднесе захтев за одобравање репрограма у складу са Одлуком о привременим мерама за банке у циљу адекватног управљања кредитним ризиком у портфолију пољопривредних кредита у условима отежане пољопривредне производње („Службени гласник РСˮ, број 111/22) води се у Регистру у активном статусу и не стиче услов за пасивни статус из става 2. тачка 3) овог члана, од дана подношења захтева за одобравање репрограма банци до дана доношења одлуке банке поводом овог захтева, као и током периода за који је одобрен репрограм.ˮ.

Члан 2.

Овај правилник ступа на снагу наредног дана од дана објављивања у „Службеном гласнику Републике Србијеˮ.

Број 110-00-241/2022-09

У Београду, 25. јануара 2023. године

Министар,

**Јелена Танасковић,** с.р.